b"\n_START_ARTICLE_\nJiaobei\n_START_PARAGRAPH_\nJiaobei (\xe7\xad\x8a\xe6\x9d\xaf ji\xc7\x8eob\xc4\x93i; Wade-Giles: chiao p'ai; kantoninkiina: gaau bui; hakka-kiina: gau bui, kau pui; bambukuppi) on kiinalainen ennustamisv\xc3\xa4line. Jiaon tarkoitus on antaa yksinkertainen \xe2\x80\x9dkyll\xc3\xa4\xe2\x80\x9d- tai \xe2\x80\x9dei\xe2\x80\x9d-vastaus. Jiaobei-ennustaminen on yksi lengbu- (\xe5\x86\xb7\xe5\x8d\x9cl\xc4\x9bngb\xc7\x94 ) eli kylm\xc3\xa4ennustusmuodoista, joka on per\xc3\xa4isin ajalta ennen Zhou-dynastiaa.\n_START_SECTION_\nJiaot\n_START_PARAGRAPH_\nJiaot (= bambupalat) ovat kaksi hieman pavun, kuun tai sarven k\xc3\xa4rjen muotoista palasta. Alun perin jiaot olivat el\xc3\xa4imen sarven puolikkaat. Nyky\xc3\xa4\xc3\xa4n ne ovat tavallisesti halkaistun bambupalan tai bambun juuren puoliskot, mutta voivat olla my\xc3\xb6s arvokkaammasta puusta tai jadesta tehtyj\xc3\xa4. Palojen toinen puoli on litte\xc3\xa4 (yin), toinen kupera (yang)._NEWLINE_Temppeleiss\xc3\xa4 ja kotialttareilla on oikeat jiaot. Arkik\xc3\xa4yt\xc3\xb6ss\xc3\xa4 kaksi kolikkoa korvaavat ne.\n_START_SECTION_\nMenetelm\xc3\xa4\n_START_PARAGRAPH_\nJiaon heitt\xc3\xa4minen (\xe6\x93\xb2\xe7\xad\x8a zh\xc3\xacji\xc7\x8eo; kantoninkiina: zaak; hakka-kiina: chit) suoritetaan yleens\xc3\xa4 polvi-istunnassa. Kysymys muotoillaan selke\xc3\xa4sti. K\xc3\xa4sist\xc3\xa4 muodostetaan kuppi, johon palat otetaan. K\xc3\xa4det nostetaan otsan tai leuan eteen samalla kun keskityt\xc3\xa4\xc3\xa4n kysymykseen. Sitten palat p\xc3\xa4\xc3\xa4stet\xc3\xa4\xc3\xa4n putoamaan maahan ja katsotaan miten p\xc3\xa4in ne asettuvat."